Diit 38
Pal raam mi cuc
(Dit Dee-bid kɛ ti̱em tho̱pä mucni)
1
/Cu ɣä bi luek kɛ ŋɛ̈ɛ̈nydu,
lö kuoth Nhial,
kä /cu ɣä duäc kä gaki.
2
Kɛ ɣöö ci bääriku cuit
kɛ duäc pua̱a̱nydä,
kä ci tetdu ɣä kuɛr ni piny.
3
Ci puɔ̱nydä thia̱ŋ kɛ liaw
kɛ kui̱ ŋɛnyädu,
kä moothɛ cɔ̱wkä diaal,
kɛ kui̱ dueerikä.
4
Ci dueerkä ɣä kum ɛ dur,
a cikɛ cua̱ ɣa̱c mi thiɛkɛ
ɛ li̱ŋ kä ɣä.
5
Kɛ kui̱ dɔ̱ɔ̱rädä,
ɛ jɛn bothɛ ni buɔ̱ɔ̱tkä mɔ
kä däkɛ kɛ.
6
Cä cua̱ ram mi te piny mi ci
go̱k kɛ bɛ̈c pua̱a̱ny.
Kä ɣän ja̱lä kɛ pa̱r kɛ cäŋ kɛɛliw.
7
Ci puɔ̱nydä waaŋ kɛ juey,
cä cu thia̱k kɛ lia̱a̱.
8
Ɣän cä thuuk a cä duɔ̱p,
ku daar ni ɣän kɛ wiee
kɛ bɛ̈c lɔacdä.
9
Ji̱n ŋäci tin diaal tin
göörä lö Kuäär ni Kuoth Nhial,
kä liŋi nho̱o̱knidä kɛ rɔ.
10
Ci lɔcdä baath,
kä ci buɔ̱mdä thuɔ̱k,
kä ci nëndä kuɛ̈ɛ̈ bä.
11
Kä ci mäthnikä kɛnɛ ji̱
thiekädä ɣä gɛy kɛ kui̱ buɔ̱ɔ̱tnikä,
kä ci ji̱ maarädä rɔ̱ nɔ̱a̱n kɛ ɣä.
12
Kä nɛy tin görkɛ näkdä
cikɛ ɣä dɛp,
kä nɛy tin görkɛ muɔ̱cdä buɔ̱t
ruackɛ ni däkä,
kä caar kɛn ni mi jiäk
kɛ kui̱dä kɛ cäŋ kɛɛliw.
13
Duundɛ ɣöö ɣän cä ce̱tnikɛ
ram mi miŋ, /cä lɛ thëŋ,
ca̱tdä nikɛ ram mi miŋ
mi /ci dëë met ruac.
14
Cä ce̱tnikɛ ram in /ci la thëŋ,
mi ci mi jiääk dëë
ben raar thokdɛ.
15
Duundɛ ɣöö ɣän bä lip ni ji̱
lö Kuoth Nhial,
ɛ ji̱n Kuoth Nhial ni Kuothdä
ɛnɔ bi jɛ loc ɔ.
16
Kä cua̱ pal wa̱a̱ i̱,
“/Cukɛ jak kä ba ɣä dɔl,
kɛn nɛy ti la liakɛ rɔ̱ ti
mi ca ɣä joc.”
17
Kɛ ɣöö ɣän cä thia̱k kɛ tëth,
kä bɛ̈c pua̱a̱nydä tëë thi̱n ni ciaŋ.
18
Ɣän cä dueerkä lat,
ɣän cä tɔa̱a̱ŋ kɛ dueerkä.
19
Kä nɛy tin gak kɛ ɣä baaŋ
bumni kɛn,
kä ŋuan ni nɛy tin lökɛ ɣä
kɛ mi thil thar.
20
Kä nɛy tin cuɔlkɛ mi gɔaadä
kɛ mi jiääk,
kɛ kɛn ji̱ tɛ̈rä pa̱ny
kɛ ɣöö guɔ̱ɔ̱rä ni min gɔaa.
21
/Cu ɣä lɛ päl lö Kuoth Nhial,
/cu lɛ nɔ̱a̱n kɛ ɣä lö Kuothdä,
22
bër luäk ɣä kɛ pɛ̈th,
lö Kuäär ni Kuoth Nhial,
kä käändä.
